“Omẹni ihiẹn m a sụọghọ ụnụ,
ụnụ jẹnkọ d'e mẹ ihiẹn m sị ụnụ mẹ,
a rịọ m Chuku-Nẹdi,
o zihẹni ụnụ onyẹ eyemẹka ọzọ n'o sọn ụnụ nọdị jẹnrin ejẹn.
Mmọn-nsọ a ghọsị ezioku rọ;
ụwa as'ẹka nabanhan a makẹni ụwa ara hụn a,
ụwa amarịn a.
Kanị ụnụ a marịnghọ a,
makẹni o sọn ụnụ nọdị,
o k'e bisọnmẹ imẹ ụnụ.
Ẹlẹ m k'a latọ ụnụ kẹ ndị nwọnlẹni nnẹ lẹ nẹdi;
m sikọ d'a bịa d'e kunrun ụnụ.
“Ọ họdụ ẹkẹrẹ nị ụwa hụnbehi m;
kanị ụnụ nwẹn k'a gha a hụn m.
Makẹni m rị ndụn,
ụnụ nwẹn k'a rịzị ndụn.
O ru ụhụọhịn hụ,
ụnụ jẹnkọ d'a marịn nị m rị imẹ Nẹdi m,
nị ụnụ rị imẹ m,
mmẹ nwẹn rị imẹ ụnụ.
Onyẹ a nụ ihiẹn m ku,
e gi wẹ e bi,
ịya kẹ ihiẹn m a sụọ.
Onyẹ ihiẹn m a sụọ kẹ ihiẹn ẹ k'a sụọ Nẹdi m;
ihiẹn ẹ k'a sụọzịkwọ mmẹ nwẹn,
e we m enwẹn m ghọsị a.”
Ya kẹ onyẹ nsọnmazụụn a ohu w'a kpọ Judasị (kalẹ ẹlẹ nwa Iskarọtụ) nọ sị a,
“Di-nwọnni-ẹnyi,
kị k'a ghọsịnị ẹnyi enwẹn i bụ y'a ghọsịkọ ụwa?”
Jesu nọ za a,
“Onyẹ ọwụlẹ ihiẹn m a sụọ jẹnkọ d'e mẹ ihiẹn m ku.
Ihiẹn ẹ k'a gha a sụọ Nẹdi m,
mmẹ lẹ Nẹdi m a bịa d'e kunrun ẹ,
du ẹ biri.
Onyẹ ọwụlẹ ihiẹn m ghalẹni a sụọ ara mẹ ihiẹn m ku — bụ oku ndịnị ụnụ rị a nụ ẹlẹ nke m,
wẹ wụ nke Chuku-Nẹdi hụn zihẹni m.
“A gwagụọ m ụnụ ihiẹn ndịnị hụnnị mmẹ lẹ ụnụ rị;
kanị,
Mmọn-nsọ,
Onyẹ eyemẹka,
hụn Chuku-Nẹdi jẹnkọ d'e gi ẹfan m zihẹ,
jẹnkọ d'a kuzi ụnụ ihiẹn ile;
o k'a nyanhannị ụnụ ihiẹn ile m gwa ụnụ.
“Udọn kẹ m rị a latọnị ụnụ;
udọn m kẹ m rị e ye ụnụ — m'a ra ye kẹ ụwa dọn e ye.
Anịlẹ ni obi nahịn ụnụ;
atụlẹ ni egun.
Ụnụ a nụghọ kẹ m sị ụnụ,
‘M pụkọ apụkọ’ lẹni ‘m sikọ d'e kinhẹn d'e kunrun ụnụ.’
Omẹni ihiẹn m sụọ ụnụ,
nkẹ ụnụ hụ a ghọghọ nị m burukọ Chuku-Nẹdi,
makẹni ịya ka m.
A gwatọgụọ m nwan ụnụ ihiẹnni hụnnị o kelẹni mẹ — kẹni,
o mẹ,
ụnụ e kweri.
Ogẹn arịa m'e gi gwamazị ụnụ ihiẹn bu ọda,
makẹni onyẹ hụn a kị ụwanị lala nwan;
onwọnni ihiẹn o k'a saẹka mẹ m,
kanị,
m rị e mẹ nị ụwa marịn nị ihiẹn Chuku-Nẹdi a sụọ m a sụọ,
nị ihiẹn Chuku-Nẹdi sị m mẹ kẹ m'e mẹ.
Lihi ni nwan nị ẹnyi pụ ebeni.